弔靈均詞
作者：皎然
朝代：唐

paragraphs: 昧天道兮有無，聽汨渚兮躊躇。
期靈均兮若存，問神理兮何如。
願君精兮爲月，出孤影兮示予。
天獨何兮有君，君在萬兮不羣。
既冰心兮皎潔，上問天兮胡不聞。
天不聞，神莫覩。
若雲冥冥兮雷霆怒，蕭條杳眇兮餘草莽。
古山春兮爲誰，今猨哀兮何思。
風激烈兮楚竹死，國殤人悲兮雨颸颸，雨颸颸兮望君时。
光芒蕩漾兮化爲水，萬古忠貞兮徒爾爲。